T.TAU04 – “Ti'aturi i te maita'i o te ta'ata”
E nuna'a ti'aturi te mā’ohi 'e te tāhō'ē, mai te feia horopāhi, ti'aturi te tahi i te tahi i te area moana, 
mai tei ha'api'ihia mai 'e te mau metua, hō'ē mai te rima ri'i, hō'ē va'a mata'eina'a.
Te vai nei te mau ta'ata e tu'u nei i tō rātou ti'aturira'a i roto i te pure mā te ta'u i te atua, ia nīni'i mai 
oia i tōna mau maita'i, ore ra, 'ia pou tino roa mai oia ei tūtia, 'ia 'amuhia tōna tino 'e 'ia inuhia tōna 
toto ei mā'a vārua.   
E 'ere au i te ta'ata ti'aturi hānoa, e 'ere ato'a vau i te ta'ata ti'aturi 'ore iāna iho; e ta'ata ti'aturi māori i 
te ta'ata, nō tōna maita'i, tōna here, tōna aroha 'e nō tōna autaea'e.  
Ta'a 'ē noa atu te hi'ora'a ā terā 'e terā ta'ata, te poro ā te feiā fa'aro'o, te hi'ora'a ā ta'ata veve 'e te 
ta'ata faufa'a i ni'a i tō rāua orara'a… e fa'aea noa mai au i ni'a i tā'u i fa'ahiti iho nei oia ho'i, te 
maita'i, te here, te aroha 'e te autaea'e.  E vaiiho atu vau i te hiti; te mau 'ohipa ino 'e te mau mana'o 
iino ato'a nā te mau upo'o ino tei riro ato'a ei ti'aturira'a nā rātou. E tape'a noa mai au i te mau 
maita'i tumu nō roto roa mai i te hōhonu o te 'ā'au; te iho o te ta'ata 'e o tā tātou e nehenehe e 
fa'a'ohipa i te mau mahana ato'a.  
Eiaha e tia'i, inaha e temeio tātou i te ao nei, a fa'a'ohipa ana'e i te mau hu'ahu'a maita'i; mata 'ata'ata 
,”'ia ora na”, “haere mai i te fare nei”, “haere mai e tāmā’a"…   'E mau maita'i ri'i noa teie nō te 
firi i te hō'ē nāna'ihere e pārava i te 'oa'oa 'ia vai hau noa tātou.  
Teie tō'u mana'o, hou a ani atu ai i tō te ra'i, 'a ani na mua 'ia 'oe iho: “'E aha tā'u mau hu'ahu'a 
maita'i e 'ōpere nā te mau ta'ata o tā'u e fārerei i teie mahana ? “ 
Mea 'ōhie roa te pahonora'a: Te maita'i, te here, te aroha 'e te autaea'e; 'O tā'u ia e ti'aturi nei! 
'Ua mātau maita'i tātou pā'āto'a i te rātio e ha'apuroro nei i te mau parau 'āpī, te mau himene 'e te 
mau poro'i fēti'i…” 'E tō te mau motu, 'e tō te mau motu…” 'e ha'apurorohia nā Tahiti e haere ti'a 
atu nā te mau ta'amotu, 'ati a'e nā poro e hā o te ao mā'ohi. E rave'a 'ōhie 'e te faufa'a nō te orara'a 
tāmahana; ia vai ara noa te mau ta'ata, 'ia nati hō'ēhia rātou i roto i te 'oa'oa 'e i roto ato'a i te 
hepohepo o te mau parau pe'ape'a e topa mai. Nō te tāmarū i te 'ā'āu 'e 'ia vai ora noa te ti'aturira'a,  
'ua fa'aineinehia te tahi mau fa'anahora'a nā te mau 'ētārētia: Porotetani, Tātorita, Momoni, Mahana 
hitu ānei, e vai atu… 'Ua ora mai te huira'atira o te mau ta'amotu e teie rave'a a te rātio e tae roa mai 
i te mau matahiti 1960-70.  
Te nu'u mau 'ore nei te tau; tomo a'era te fenua i roto i te tau o te mau tāmatamatara'a 'ātōmī, te tau o 
te 'aimamaura'a, fa'atianianira'a 'e o tei parau ato'ahia e tau nu'ura'a! 
'Ua fa'aineine maita'ihia te mau huira'atira o te mau ta'amotu; ia fa'ari'i rātou i teie nei 'ōpuara'a, mā 
te fa'a'amu'amu i te rahira'a o te mau ta'ata taiā; te mau 'āpī rahi e fana'ohia e rātou 'e te mau 
'ōpuara’a e fa'atupu i te 'ohipa 'e te mau tao'a e noa'a mai nō te ha'amaita'i te orara'a o te mau 
utuāfare, te pereo’o, te 'āfata rātio teata, te ahu nō aiu mā 'e rave rahi atu ā mau fa'ahemara'a.   
Te mau noa ra iā'u, i tō'u vai tamari'ira'a, te mahana i tae mai ai te 'āfata rātio teata, hoho'a mā'uo'uo 
'e mā’ere'ere matamua roa i roto i tō mātou tuha'a 'oire, e i roto roa i tō mātou iho 'utuāfare! Aue ho'i 
te māere e! “'Ua hauti 'e 'ua paraparau te hoho'a!" Te parau ia ā tō mātou tupuna vahine i te 'itera'a 
atu i te mau hoho’a mai roto mai i teie nei 'āfata rātio teata. Aita roa oia i ti'aturi noa a'e!  
'Ua riro tō mātou nei fare, te taupe'e ihoa ra, mai te hō'ē fare teata ra te huru, maoti tōna rahi 'e te 
'ā'āno i ō mai ai te tā'āto'ara'a o te mau 'utuāfare piri mai. 'Ua fa'ari'i ha'eha'a tō'u nau metua ia haere 
rahi mai rātou i te mau ahiahi ato'a 'e ia ruru mai rātou na mua a'e i te hora ha'apurorora'a; te mau 
ta'ata pa'ari ihoa na mua, ei taime nō rātou ‘ia aitaui i tō rātou mau mana'o 'e nō te mārō, onoono 
hou a ha'amata atu ai. 'Oi'oi roa ato'a te mau tamari'i, e horo mai, 'ua pa'ia, 'ua mā i te pape 'e 'ua ahu 
mai i tō rātou mau piriaro ta'otora'a; 'ua ta'ita'i ato'a mai tō rātou huru huehue matauhia! Mea 
fa'atopa noa tā te tahi i ni'a iho i te tahi nō te noho i pīha'i iho i teie 'āfata rātio teata, tā te mau metua 
e a'o i te mau tamari'i 'ia 'ore rātou e ha'uti i pīha'i noa a'e, a marua mai teie tao'a faufa’a roa 'e te 
moni ato'a. 'Ua fa'ahepohia rātou e noho 'e 'ia vai mū noa i ni'a i te mau pē'ue 'e te mau turu'a maru 
maita'i tei fa'aineinehia nō rātou, e tō mātou metua vahine, 'ia tārava te rahira'a o te mau tamari'i i 
ni'a te mau maru 'e i ni'a i te mau turu'a 'ia nehenehe te tā'āto'ara'a e mata'ita'i i te ha'apurorora'a; tō 
mua 'e tō muri, e nā te 'ao'ao. E mau rurura'a au maita'ihia e au, inaha ho'i, 'e haere rahi mai te mau 
ta'ata e noho fa'a'ati nei i tō mātou fare; Hou a fa'a'amahia ai te 'āfata rātio teata; te fa'ati'a 'ā'amu ra 
vetahi, te 'ata'ata mai ra te mau taure'are'a i tō rātou iho pae. 'Ia ha'amata te ha'apurorora'a, e fa'aea 
tā'ue noa te muhu a te tā'āto'ara'a, nō te haere e noho vave i te vāhi e toe mai aore ra i fa'aineine 
'enahia e rātou.  
Nāna'ihere ori'o mata i mua i teie 'āfata rātio teata. I ni'a noa i te pehe 'ōmuara'a, e mata 'ana'anatae  
te 'itehia i ni'a i te mau hoho'a. Nā te mau parau 'āpī o te fenua e ha'amata, e fa'aro'o-noa-hia te 
hitimahuta ‘e te ta'ira'a reo: te ō, te ā, e aha ia! E pa'i!  Hō'ē tā te tamari’i 'e te mau ta'ata paari ia 
muhu, aore ra te pe'e nei te mau tamari'i i te huru o te mau matuatua. Haere mai i muri mai te parau 
'āpī nō te ara mai; hō'ē ā ta'ira'a reo! 
'E i muri atu te mau hoho'a taopoe nō marite tei hurihia nā roto i te reo farāni aore ra te mau hoho'a 
ti'a'o'e nō te mau pae Farāni mā. Oia ato'a, te tahi mau mahana, te mau hoho'a moeau. E mau hoho'a 
e au rahihia e te mau ta'ata,  inaha, aita atu ā mau fa'a'ana'anataera'a 'e au rahihia i te mau pō, a hope 
noa atu te mau ha'apurorora'a 'e a ho'i noa atu i tō rātou iho utuāfare tāta'itahi ta'ita'i atu i teie mau 
hoho'a i roto roa i te moe. Ma'a toetoe iti te tau'a parauhia i te ahiahi a'e.  
'Ua matau te ta'ata i te mau hoho'a e hautihia 'e 'ua tamau 'ā'au i te mau ioa o te mau ta'ata hauti 
papa'a: 'O Tihoni weissmuller tei hauti mai ia Tarzan, 'e tāna mau animara; te mau uri ta'ata 'e te 
mau 'Erefani. Nā te hō'ē uri ta'ata ufa i fa'a'amu i te hō'ē ta'ata?, mā'ino'inohia a'e nei te mau 
matuatua i teie nei huru fa'anahora'a mā te paraura'a e: ”e aha ia huru ha’avare!” Are'a i te mau 
tamari'i 'ua ti'a ia ei parau mau. I muri a'e i te ha'apurorora'ahia teie nei hoho'a o Tarzan, 'ua 'ōpua te 
mau tamari'i e haere e hauti i te pae tahora 'e 'ua ani i tō rātou mau metua ia tāmauhia te hō'ē taura 
paari maita'i i ni'a i te tahi tumu vī piri i te tahora nō te tārere, mai ia Tarzan ra te huru, hou ā 'ōu'a 
atu ai i roto i te ha'apuna pape ei hopura'a nō rātou. 'E 'ua huehue te 'āfa'a i te tuō ā teie mau tamari'i 
mai te tuō ā Tarzan: “AAAYAAAYAAAYAAAY”.  'E fa'aro'ohia teie nei tuō mai te po'ipo'i 'e pō noa 
atu, tā te mau metua vahine e fa'a'oroma'i 'ore: MANIANIA! Afa'i atu tā 'outou tūtuō i te atea!  
'Ua 'ite te mau metua i teie nei, e hauti mai tā rātou mau tamari'i te mau 'ā'amu o te mau hoho'a i 
muri mai i te mata'ita'ira'a.  
E toru matahiti i muri mai, i te matahiti 1980, 'ua tae mai te 'āfata rātio teata hoho'a 'ū rau i roto i te 
tahi atu utuāfare ō tō mātou tuha'a 'oire. 'Ua haere rahi te mau ta'ata e mata'ita'i i tā rātou 'āfata rātio 
teata nō te 'una'una o te mau hoho'a ū rau. 'O vau ato'a! Rahi roa atu te fa'ahiahia 'e te māere ato'a nō 
teie rave'a 'āpī, i parau ai te mau matuatua: "te 'ohipa ā te popa'ā ē!” a mata'ita'i noa ai i teie mau 
hoho'a. Hō’ē ā fa'anahora'a tei ravehia mai i tō mātou fare, aita ra ho'i e taupe'e tō teie nei utuāfare; 
'ua fa'ari'i te fatu fare ia mata'ita'i mai te mau ta'ata nā roto mai i te ha’amāramarama. Noa atu aita e 
parahira’a, e nō te teitei ato’a o te ha'amāramarama, i ti'a noa ai te ta'ata e hope noa atu te mau 
ha'apurorora'a.     
Varavara roa a'era te ta'ata i tō mātou taupe'e, maoti te tahi noa ruhiruhiā;  nō te atea o te utuāfare e 
fa'a'ohipa nei i teie 'āfata rātio teata 'āpī, i 'ore ai nau ruau iti e haere atea atu, fa'aōhie noa e noho 
mai i tō mātou nei fare! Teie te mau ta'ata ha'avā roa o teie nei tuha'a 'oire tō mātou, inaha, aita atu 
ai e 'ohipa tā rātou i te mau mahana ato'a maoti ra i te hi'opo'a noa nā te ha'amāramarama o tō rātou 
iho fare, te orara'a o vetahi 'ē i te ao 'e i te pō. 'Oi'oi roa rātou i te fa'ahapa 'ia 'ore te terera'a 'ohipa e 
tū'ai i tā rātou mau fa'anahora'a i mātau, aore ra, te mau mana'o 'ē atu i to rātou iho mau mana'o. 
Teie ato'a ia i te mau parau 'āpī  e tūrorirori nei i tō rātou ferurira'a. 'Ua rahi roa te mau 'ohipa māere 
o tā rātou e 'ite nei i teie tau, i ore ai paha rātou e fa'ari'i vave noa: “ e'ere mai tō mātou tau” i tā 
rātou pāhonora'a. 'E au te tau mai te hō'ē 'ānāvai mau 'ore ra te huru, 'ua tere e 'ore e ho'i fa'ahou 
mai, 'ua he'e ia matahiti, e 'ua reva atu ia matuatua 'e 'ua vaiiho mai i tāna mau ha'api'ira'a, tāna mau 
'opuara'a nō te hō'ē orara'a maita'i. Tei 'ō nei te ti'aturira'a tāmau ā te rahira'a o te mau ta'ata o te 
fenua nei, 'ia maita'i tō rātou 'orara'a 'e tō rātou huā'ai tamari'i.    
'Ua mātau roa te mau ta'ata i te mau hoho'a ha'uti tei fa'anahohia 'e te pū ha'apurorora'a i te mau pō 
ato'a. 'Ua ha'amata vetahi o tei fana'o i te hō'ē 'ohipa tāmau 'e o tei nava'iri'i i te moni ava'e, e haere 
e ho'o tārahu mai i tā rātou iho 'āfata rātio teata hoho'a 'ū rau. 'Ua riro teie nei tao'a ei tāpa'o faufa'a i 
roto i te orara'a o teie tuha'a 'oire. Hō'ē ā peu i te taera'a mai te mau mātini tai'o rīpene tumu, e 
nāna'ira'a hoho'a fa’a'ana'anatae nā te tā'āto'ara'a. 'Ua 'ume'umeri'i te mana'o o vetahi e ho'o ato'a 
mai tā rātou. E au atura ia mai te hō'ē tata'ura'a, tā vai te tao'a aimamau 'āpī roa ino! Aita ato'a te 
mau faura'o i mo'ehia! Te piti huira, te maha huira, te mātini 'ana'ana roa a'e 'e te puai ino roa. 
Ta'a 'ē noa atu ā teie mau 'ume'umera'a, e tuha'a 'oire 'oa'oa teie nō te mea, rave rahi mau 'ōpuara'a 
'āmui e ravehia e te mau ta'ata e ora nei i roto i teie nei tuha'a; e tauturu pāpū nō te mau patura'a fare 
rā'au, inaha, te vai nei te mau tāmuta e noho nei i teie tuha'a e rave nei i te 'ohipa i roto i te mau 
taiete patura'a. 'Oia ato'a te feia tāmau uira 'e te feia tāmau pape o te afa'i ato'a mai i tō rātou aravihi 
ia ani ana'ehia.  
Te hiti mai nei i roto i tō'u nei ferurira'a te hoho'a o te feia tāi'a e noho nei i muri atu i tō mātou fare, 
te ‘ōpere pinepine nei i tā rātou mau i'a hau nā te mau 'utuāfare. Oia ato'a te feia rautea e fa'a'apu nei 
nā te peho 'e i te purou mou'a e 'ōpere ato'a nei i tā rātou mau mā'a hau, 'ia topa i roto i te tau 
'auhune; te mau hotu rau 'e te mau mā'a tupu, 'ua riro ia ei fa'a'amu'a nā te huira'atira. Nā roto i teie 
nei mau maita'i, e 'itehia ai te here i tō ta'ata tupu, te tahi atu mahana te aroha 'e te autaea'e ato'a. 
“Tā 'oe i tanu o tā 'oe ia e o'oti, tā 'oe i ore e tāpape 'e ore ia e tāpara”. E mau parau tei ī i te pa'ari 
tā te mau tupuna i vaiiho mai nō te fa'aitoitora'a i roto i te orara'a, inaha, e rahi atu ā te mau taime 
ataata e ti'a mai i ni'a i tō haere'a, inā; mai tei parauhia ana 'e tō mātou hui tupuna: “ te vī ma'aro 
ana'e te tāorahia i te ‘ōfa’i". 'ātīrē! 'E mau mana'o pohehae teie! 
'Aita te u'i 'āpī e ti'aturi nei i teie mau piri; mea au a'e nā rātou e tāmau 'ā'āu i te mau himene 'e'ē. Te 
mau 'ā'amu nō vaho roa mai o tei ta'ita'ihia mai 'e teie mau rave'a ha'apurorora'a: Te rātio 'e te rātio 
teata. E’ere nō rātou te hape, nō te feia  
'Ua pi'i iho nei te mau aivāna'a i te fifi e tupu mai nō te iti o te mau ta'ata e parau nei nā roto i te reo 
mā'ohi. I roto i teie mau matahiti e haere mai nei e riro te reo tupuna i te 'ore e fa'a'ohipa fa'ahouhia. 
Te fa'aruru ato'a nei te mau aivāna'a o te mau re'o tumu o te mau ta'amotu i taua nei fifi ra.    
'A ui noa ai au iā'u iho, te horo nei te mana'o i ni'a i te mau rave'a nō te ha'amau i ni'a i te hono 
natirara ra o Youtube te tahi fa'anahora'a tāmau nō te ha'aparare i te mau hoho'a nā te mau 'aiū 'e te 
mau fa'a'ana'anataera'a nā te mau taure'are'a nā roto noa i te reo mā'ohi;  te tahi ato'a fa'anahora'a nā 
te mau matuatua ia fa'aiho ā i te reo mā'ohi 24 hora i ni'a i te 24. 'A imi noa ai i te mau rave'a hau 
atu ā ia 'ore te reo ia mōrohi mā te fa'a'ohipara'a i te mau rave'a e auhia 'e te huira'atira.  
'Ua fa'ahepohia te mau nuna'a nā te ao nei e fa'aohipa i te mau rave'a rorouira nō te fa'a'ōhie i tō 
rātou orara'a, nā roto i tā rātou mau niuniu 'āfa'ifa'i, i roto i tō rātou mau pereo'o 'e i roto ato'a i tō 
rātou fare, i te fare moni, te fare tāmā'ara'a 'e vai atu ā… 'ua fa'aineinehia te mau rorouira e feruri 
mai te ta'ata 'e i muri mai i 'ua tae roa te mau maimira'a, i ni'a i te 'ōpuara’a e ha'amau i te hō'ē 
mana'o ha'avā rorouira, ‘ia nehenehe tā te rorouira ‘e pahono i te mau uira’a a te ta’ata i nia i te mau 
tumu parau rau. Te taime a tu'u atu ai te ta'ata i tōna mau mana’o, tōna mau ‘ite, tāna mau rave’a i 
roto i te rorouira i fā mai ai te mana'o o te tahi mau 'aivāna'a e fa'a'ohipa i te mau 'ite ta'ata i 
ha'aputuhia nō te fa'aineine i te  mau rorouira e feruri ato'a mai te ta'ata… Ha’amana'o iho nei au i te 
mau parau ā te hō'ē tāvini ā te atua i te fa'ahitira'a i roto i te hō'ē tuāro'i: “Rahu ihora te atua i te 
ta'ata ia au i tōna hoho'a” teie ato'a paha ia e ravehia nei e te ta'ata i ni'a i te mau rorouira, ia hoho'a 
te rorouira i te ta'ata?   
Te nu'u mau 'ore noa ra te tau, 'ua tomo te ao ta'ata i roto i te hō'ē atu fa'anahora'a ta'a 'ē roa ino, te 
ao o te rorouira 'e te mau maimira'a vitiviti roa ā te mau hau ti'amā o teie nei ao.  'Ua  hiti mai te 
poro'i ā te tahi mau paoti moni roa a'e i te ao nei 'e mau fatu taiete rorouira ato’a, e ani nei 'ia 
fa'ataimehia te mau fa'aineinera'a o te mau rorouira ia nehenehe tā rātou e imi i te mau  rave'a nō te 
ārai i te mau fifi e tupu mai i muri iho, nō roto mai te mau rorouira iho, inaha te 'itehia nei 'aita te 
tahi mau rorouira e fa'aro'o fa'ahou i te mau fa'auera'a ā te mau aivāna'a 'e te mau ta'ata e fa'aohipa 
nei i teie mau rave’a. 'E pēnei a’e, e ha'amou te mau rorouira i te ta'ata i te ao nei! 'A tae ho'i ē!     
Aore ra te taiā nei te mau paoti marite 'e tō europa i te 'aravihi 'e te pūai o te mau 'aivāna'a o te fenua 
Taina. Nā te tau te reira e fa'a'ite mai!  
E ho'i mai tō'u mau mana'o i ni'a i te mau 'ohipa i tupu mai i te taera'a mai te mau papa'ā i tō tātou 
mau fenua 'e te mau fa'ahuru-'ē-ra'a i tupu mai i roto i te orara'a o te mau ta'ata tumu o teie fenua. 
Tei parauhia e feia poiri, e mau 'ētene ato'a 'e 'ua 'āfa'i mai i te parau ā te atua, teie mai te tahi 
pehepehe: 
E atua 'ōtahi nō vaho roa mai  
O tā tō'u mau metua i mā'iti e noho mai 
I te vaeha'a ō tōu mau tupuna 
'Ua parauhia e atua here e te aroha 
Oia ato'a tou mau atua 
Te here, te aroha 'e te hāmani maita'i 
Hō'ē atua nāna'ihere fa'aro'o 
E nu'u atua hō'ē ana'e ha'apaora'a 
Aitu i te ao mārama 'e i te pō hotu nui 
Arata'i i te ta'ata i te ao mure ore  
Nā te outu te vārua ia rere atu 
I te fenua ō Rohotu e tae atu 
Te maita'i 'e te here ia hotu  
Te aroha, te hamani maitaii hau roa atu 
'Oia ato'a tō'u mau atua  
Te here, te aroha 'e te hamani maita'i 
E vai atu ā 
Hō'ē atua nāna'ihere fa'aro'o 
E nu'u atua hō'ē ana'e ha'apaora'a 
Aitu i te ao mārama 'e i te pō hotu nui 
Arata'i i te ta'ata i te ao mure ore 
Nā te 'ōutu te vārua ia rere atu 
I te fenua o rohotu e tae atu.
